'Sy is vir my gegee, daarom sal ek baklei tot die dood' | Maroela Media
Danika Venter (Foto: Facebook)
Behalwe vir die paar keer toe sy emosioneel gekwes uit pure frustrasie en intense seer haarself toegelaat het om te wonder waarom juis sý dié kruis moet dra, is daar 'n soort vrede wat daagliks deel is van Natacha Venter se lewe.
Natacha, 'n ma van Sasolburg, se dogtertjie, Danika, is maar 'n raps ouer as een jaar, maar moes vroeg al leer om vir haarself te baklei.
Maar Natacha vra nie waarom nie, sê sy. Sy kyk ook nie na die toekoms en raak wanhopig nie. Nee, daarvoor is haar pligsbesef en haar liefde vir die klein mensie gans te groot.
Danika is in Oktober verlede jaar gebore met die sogenaamde chromosoom-6 afwyking. Dit verwys na 'n toestand waar die DNS nie reg geheg het nie, en veroorsaak 'n stormvloed van fisieke probleme.
Sy is boonop gebore met "rocker bottom"-voetjies, 'n toestand wat gekenmerk word deur die hakskeen wat aan die enkel geheg is, 'n gewas op die brein en die vlies op haar kleinbrein het nie reg ontwikkel nie en veroorsaak dat daar baie probleme met haar motoriese vaardighede is.
Sy het op vyf maande ook skoliose ontwikkel, 'n toestand wat gekenmerk word deur 'n abnormale laterale kromming van die ruggraat.
Ten spyte van haar dogtertjie se siektetoestand, verloor sy nie hoop nie. "Dis verskriklik. Wanneer ek ander mense vertel hoe siek sy regtig is, besef ek van voor hoe erg dit eintlik is. Sy is elke dag in pyn en dinge word nie beter nie. Maar ons baklei ons vuiste stukkend, elke liewe dag," vertel sy.
Danika is op drie maande geopereer om die "rocker bottom"-voetjies reg te stel. Hoewel die operasie 'n sukses was, moes die voetjies by twee afsonderlike geleenthede geopereer word omdat sy allergies is vir narkose.
Danika kan nie self regop sit of loop nie en sy kan ook nie praat nie. Sy sukkel om enige bewegings te maak en sien nou weekliks 'n arbeidsterapeut om haar bewegings te oefen.
"Ons weet nie of sy ooit gaan praat, self kan opstaan of vir haarself kan dink nie. Wat ons wel weet is dat sy 'n vegter is. Sy wil hier in die lewe wees en baklei hard daarvoor. Sy is daagliks in baie pyn, veral ook oor die skoliose wat haar lyf baie seer maak, maar sy bly baklei vir die lewe," sê Natacha.
Die gewas op die eenjarige se brein was in Oktober vanjaar ook ná drie MRI-skanderings steeds dieselfde grootte. Hoewel die gesin ook nie Danika se toekomspad kan voorspel nie, wil dokters nou opereer om die skoliose te verbeter en haar pyn te verlig.
"Die dokters wou eers nie opereer nie, maar die kurwe is nou al 60˚. Die dokters het gesê hulle wil binne vier maande opereer, en die kans dat sy minder pyn sal hê is groot."
Sy sal twee stutte moet kry ná die operasie – 'n "nagstut" vir wanneer sy moet slaap, en 'n ander stut in die vorm van 'n stoel sodat die groeiproses voortgesit kan word terwyl sy herstel. Albei stutte saam kos meer as R100 000, terwyl die mediese fonds reeds aangedui het hy sal slegs R2 200 daarvan dek.
"Ons dokter het 'n hele motivering geskryf, maar steeds het hulle volgehou hulle betaal net R2 200. Die medies het ook gesê my "gap"-verserking gaan dit nie betaal nie, omdat sy daarvoor heeltyd gehospitaliseer moet wees om die koste te dek. Daarom vra ons nou mense om hulle harte oop te maak en te help waar hulle kan. As sy minder pyn het, is dit 'n stap in die regte rigting."
Venter sê ten spyte van dié siektetoestand staan sy elke dag vol hoop vir Danika op. "Sy is vir my gegee. Dit is my verantwoordelikheid om na haar om te sien en haar te versorg. Ek kan nie net terugsit en kyk hoe sy seer het en aand ná aand haarself hees huil van die seer nie. Hoe kan ek selfsugtig wees en vra 'hoekom ek?' Ek sal baklei tot die dood toe, selfs al is dit die laaste ding wat ek doen.
"Sy is my kind en ek het al vrede gemaak met die feit dat dinge soms skeefloop. Soms kyk sy in my oë en glimlag, en dan wil ek bars van trots en liefde. Daarom baklei ek, want sy is myne en sy verdien om hier te wees," voeg sy by.
As jy meer inligting soos rekeningbesonderhede wil hê of meer oor Danika wil lees, besoek Fairytale for Danika op Facebook.
Foeitog my liewe mens. Jy is 'n brawe mamma, dank die Here vir mense soos jy. Dankie dat jy soveel omgee en haar die beste lewe probeer gee. Hoop net julle kry genoeg geld ingesamel om haar stutte te koop. Sys gelukkig om jou in haar lewe te hê. Alles van die beste.
Ek wil graag 'n donasie maak, maar is nie op facebook nie. Hoe kan ek die bank besonderhede bekom?
Mediese fonds is n grap…. maar ongelukkig kan n mens nie jou vertroue op staats hospitale plaas nie.
Jou dogtertjie is pragtig en sy kan gelukkig wees om so n sterk mamma te he. Wens julle baie sterkte toe
Ai hoekom moet daar tog soveel pyn en swaarkry wees? En hoekom kan ons nie mediese fondse hê wat bereid is om die ekstra myl te loop nie? Foeitog, ek voel so jammer vir hierdie mamma. Moed hou kind.